CELEX: 32019R1139
Language: ro
Date: 2019-07-03 00:00:00
Title: Regulamentul de punere în aplicare (UE) 2019/1139 al Comisiei din 3 iulie 2019 privind modificarea Regulamentului (CE) nr. 2074/2005 în ceea ce privește controalele oficiale vizând alimentele de origine animală în relație cu cerințele referitoare la informațiile privind lanțul alimentar și produsele pescărești și cu trimiterea la metode de testare recunoscute pentru biotoxinele marine și la metodele de testare pentru laptele crud și laptele de vacă tratat termic (Text cu relevanță pentru SEE.)

4.7.2019   
               
               
                  RO
               
               
                  Jurnalul Oficial al Uniunii Europene
               
               
                  L 180/12
               
            
         REGULAMENTUL DE PUNERE ÎN APLICARE (UE) 2019/1139 AL COMISIEI
         din 3 iulie 2019
         privind modificarea Regulamentului (CE) nr. 2074/2005 în ceea ce privește controalele oficiale vizând alimentele de origine animală în relație cu cerințele referitoare la informațiile privind lanțul alimentar și produsele pescărești și cu trimiterea la metode de testare recunoscute pentru biotoxinele marine și la metodele de testare pentru laptele crud și laptele de vacă tratat termic
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 18 alineatul (8) primul paragraf litera (f),
         după consultarea Comitetului permanent pentru plante, animale, produse alimentare și hrană pentru animale,
         întrucât:
         
                     (1)
                  
                  
                     Regulamentul (UE) 2017/625 stabilește norme privind controalele oficiale și alte activități oficiale efectuate de către autoritățile competente din statele membre pentru a verifica conformitatea cu legislația Uniunii, printre altele în domeniul siguranței alimentelor în toate stadiile producției, prelucrării și distribuției. În particular, el prevede efectuarea de controale oficiale vizând produsele de origine animală destinate consumului uman.
                  
               
                     (2)
                  
                  
                     Regulamentul (CE) nr. 2074/2005 al Comisiei (2) stabilește măsuri de punere în aplicare vizând anumite produse în temeiul, printre altele, al Regulamentului (CE) nr. 853/2004 al Parlamentului European și al Consiliului (3). Ele includ moluștele bivalve vii, laptele crud și laptele de vacă tratat termic.
                  
               
                     (3)
                  
                  
                     Regulamentul de punere în aplicare (UE) 2019/627 al Comisiei (4) modifică Regulamentul (CE) nr. 2074/2005 al Comisiei în ceea ce privește controalele oficiale. Respectivul regulament stabilește că, în ceea ce privește cerințele referitoare la informațiile privind lanțul alimentar, secțiunea II și apendicele din anexa I la Regulamentul (CE) nr. 2074/2005 al Comisiei se elimină și că, în ceea ce privește cerințele referitoare la produsele pescărești, secțiunea II din anexa II la Regulamentul (CE) nr. 2074/2005 al Comisiei se elimină.
                  
               
                     (4)
                  
                  
                     În temeiul Regulamentului (CE) nr. 853/2004, operatorii de abatoare trebuie să solicite, să primească, să verifice și să acționeze pe baza informațiilor privind lanțul alimentar în cazul tuturor animalelor care nu sunt vânat sălbatic și care sunt trimise sau care se intenționează să fie trimise la abator. În plus, ei au obligația de a asigura faptul că informațiile privind lanțul alimentar includ toate detaliile necesare în baza Regulamentului (CE) nr. 853/2004.
                  
               
                     (5)
                  
                  
                     Regulamentul (CE) nr. 853/2004 stabilește cerințele privind controalele care vizează paraziții în timpul manipulării produselor pescărești la țărm și la bordul navelor. Operatorilor din sectorul alimentar le revine obligația de a efectua propriile lor controale în toate etapele producției de produse pescărești, în conformitate cu normele de la secțiunea VIII capitolul V litera D din anexa III la Regulamentul (CE) nr. 853/2004, astfel încât peștii care sunt în mod evident infestați de paraziți să nu fie introduși pe piață în vederea consumului uman. Adoptarea unor norme detaliate privind controalele vizuale implică definirea conceptelor de paraziți vizibili și de control vizual, precum și determinarea tipului și frecvenței observațiilor.
                  
               
                     (6)
                  
                  
                     Regulamentul de punere în aplicare (UE) 2019/627 stabilește norme privind modalitățile practice uniforme referitoare la efectuarea controalelor oficiale vizând produsele alimentare de origine animală. Regulamentul respectiv stabilește, în anexa sa V, metodele de testare recunoscute pentru detectarea biotoxinelor marine la moluștele bivalve vii care trebuie să fie utilizate de autoritățile competente în scopul efectuării controalelor oficiale. În plus, el stabilește, în anexa sa III, metodele de testare a laptelui crud și a laptelui de vacă tratat termic care trebuie să fie utilizate de autoritățile competente în scopul efectuării controalelor oficiale. Regulamentul (CE) nr. 853/2004 impune operatorilor din sectorul alimentar să efectueze propriile controale în toate etapele de producție, pentru a asigura faptul că moluștele bivalve vii, laptele crud și laptele de vacă tratat termic respectă normele de igienă care se aplică alimentelor de origine animală stabilite în regulamentul respectiv. Prin urmare, pentru a asigura un nivel înalt de protecție a consumatorilor în ceea ce privește siguranța alimentară, Regulamentul (CE) nr. 2074/2005 ar trebui să includă obligația ca operatorii din sectorul alimentar să utilizeze aceleași metode de testare recunoscute pentru biotoxinele marine și metode de testare pentru laptele crud și laptele de vacă tratat termic, pe care autoritățile competente trebuie să le utilizeze în conformitate cu Regulamentul de punere în aplicare (UE) 2019/627.
                  
               
                     (7)
                  
                  
                     Prin urmare, Regulamentul (CE) nr. 2074/2005 ar trebui modificat în consecință.
                  
               
                     (8)
                  
                  
                     Întrucât Regulamentul (UE) 2017/625 se aplică începând cu 14 decembrie 2019, prezentul regulament ar trebui să se aplice de la aceeași dată.
                  
               
                     (9)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Regulamentul (CE) nr. 2074/2005 se modifică după cum urmează:
            
                        1.
                     
                     
                        Articolul 1 se înlocuiește cu următorul text:
                        
                           „Articolul 1
                           Cerințe vizând informațiile privind lanțul alimentar în sensul Regulamentului (CE) nr. 853/2004
                           Cerințele vizând informațiile privind lanțul alimentar menționate în secțiunea III din anexa II la Regulamentul (CE) nr. 853/2004 sunt stabilite în anexa I la prezentul regulament.”
                        
                     
                  
                        2.
                     
                     
                        Articolul 2 se înlocuiește cu următorul text:
                        
                           „Articolul 2
                           Cerințe vizând produse pescărești în sensul Regulamentului (CE) nr. 853/2004
                           Cerințele privind produsele pescărești menționate la articolul 11 alineatul (9) din Regulamentul (CE) nr. 853/2004 sunt stabilite în anexa II la prezentul regulament.”
                        
                     
                  
                        3.
                     
                     
                        Articolul 3 se înlocuiește cu următorul text:
                        
                           „Articolul 3
                           Metode de testare recunoscute pentru biotoxinele marine în sensul Regulamentului (CE) nr. 853/2004
                           Metodele de testare recunoscute pentru detectarea biotoxinelor marine menționate la articolul 11 alineatul (4) din Regulamentul (CE) nr. 853/2004 sunt stabilite în anexa V la Regulamentul de punere în aplicare (UE) 2019/627.”
                        
                     
                  
                        4.
                     
                     
                        Articolul 6a se înlocuiește cu următorul text:
                        
                           „Articolul 6a
                           Metode de testare a laptelui crud și a laptelui de vacă tratat termic
                           Operatorii din sectorul alimentar utilizează metodele de analiză stabilite în anexa III la Regulamentul de punere în aplicare (UE) 2019/627 pentru a verifica respectarea limitelor stabilite în secțiunea IX capitolul I partea III din anexa III la Regulamentul (CE) nr. 853/2004 și pentru a asigura aplicarea corespunzătoare a procesului de pasteurizare a produselor lactate, astfel cum se menționează în secțiunea IX capitolul II partea II din anexa III la regulamentul respectiv.”
                        
                     
                  
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 14 decembrie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 3 iulie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 95, 7.4.2017, p. 1.
         
            (2)  Regulamentul (CE) nr. 2074/2005 al Comisiei din 5 decembrie 2005 de stabilire a măsurilor de aplicare privind anumite produse reglementate de Regulamentul (CE) nr. 853/2004 al Parlamentului European și al Consiliului și organizarea unor controale oficiale prevăzute de Regulamentele (CE) nr. 854/2004 al Parlamentului European și al Consiliului și (CE) nr. 882/2004 al Parlamentului European și al Consiliului, de derogare de la Regulamentul (CE) nr. 852/2004 al Parlamentului European și al Consiliului și de modificare a Regulamentelor (CE) nr. 853/2004 și (CE) nr. 854/2004 (JO L 338, 22.12.2005, p. 27).
         
            (3)  Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (JO L 139, 30.4.2004, p. 55).
         
            (4)  Regulamentul de punere în aplicare (UE) 2019/627 al Comisiei din 15 martie 2019 de stabilire a unor modalități practice uniforme pentru efectuarea controalelor oficiale asupra produselor de origine animală destinate consumului uman în conformitate cu Regulamentul (UE) 2017/625 al Parlamentului European și al Consiliului și de modificare a Regulamentului (CE) nr. 2074/2005 al Comisiei în ceea ce privește controalele oficiale (JO L 131, 17.5.2019, p. 51).